પુરાતનકાળના આપણા અનેક સ્થાપત્યો સમયાંતરે બદલાયા છે, એક સંસ્કૃતિ અને સમાજવ્યવસ્થા પર બીજી સંસ્કૃતિની અસરને લીધે એ બદલાયા – નષ્ટ પામ્યા છે અને કેટલાક મૃતઃપ્રાય અવસ્થામાં છે. પગથીયાવાળી વાવ આપણા ઈતિહાસનો અગત્યનો હિસ્સો છે. આ પ્રકારના બાંધકામની મુલાકાત લઉં ત્યારે મને ધૂમકેતુની વાર્તા વિનિપાત અને હીરાધર શિલ્પી યાદ આવે. ક્યાંક આપણી ધરોહરને જાળવવાની ઉદાસીનતાએ જ આપણને ઉછીનો ઈતિહાસ આપ્યો છે. ફિલ્મ બતાવે ત્યારે જ આપણા સ્થળો આપણને આકર્ષે છે એ કેવી દુઃખદ વાત! છતાં ગુજરાતમાંથી જ પ્રસાર પામ્યા હોવાને લીધે પાણી સંગ્રહ કરવા માટેનું, સ્થાપત્યકલાના નમૂનારૂપ આ બાંધકામ મારા માટે અનેરી ઉત્સુકતાનો વિષય છે, એ દ્રષ્ટિએ અને અનેક અવનવી વાતો સાથે જોડાઈ હોવાને લીધે ઉગ્રસેનની વાવની મુલાકાત લેવાની, અહીં ફોટા પાડવાની મજા આવી. દિલ્હી અને આસપાસના આવા જ નવા સ્થળ, ખ્યાતનામ જંતરમંતર તથા હુમાયુના મકબરા અને તેની આસપાસ વીંટળાયેલી અનેક ધારણાઓની વિગતે વાત સાથે ફરી મળીશું!